
REPUBLIKA E SHQIPËRISË
Kuvendi


P R O J E K T L I GJ


Nr._______/2014


PËR

DISA NDRYSHIME DHE SHTESA NË LIGJIN NR.9723,                                  DATË 3.5.2007, “PËR QENDRËN KOMBËTARE TË REGJISTRIMIT”,
TË NDRYSHUAR


Në mbështetje të neneve 78 dhe 83, pika 1, të Kushtetutës, me propozimin e  Këshillit të Ministrave, Kuvendi i Republikës së Shqipërisë

V E N D O S I:

Në ligjin nr.9723, datë 3.5.2007, “Për Qendrën Kombëtare të Regjistrimit”, të ndryshuar, bëhen këto ndryshime dhe shtesa:

Neni 1

Kudo në ligj termat e mëposhtëm ndryshohen, si më poshtë vijon:

a)  “Subjekti tregtar” zëvendësohet me fjalën “subjekti”.
b)  “Bashki e komuna” zëvendësohet me “njësi të qeverisjes vendore”.
c)  “Shoqëri anonime” zëvendësohet me “shoqëri aksionare”.
ç)  “Veprimtari ekonomike tregtare” zëvendësohet me “veprimtari”.

Neni 2

Në nenin 2 bëhen ndryshimi dhe shtesa e mëposhtme:

1. Pika 3 ndryshohet, si më poshtë vijon:

“3. “Regjistri” është regjistri tregtar në të cilin regjistrohen subjektet sipas këtij ligji.”.

2. Pas pikës 11 shtohen pikat 12, 13, 14, 15 dhe 16, me këtë përmbajtje:

“12. “Subjekt” janë subjektet tregtare dhe subjektet e tjera, të cilat, pa pasur cilësinë e tregtarit, kanë detyrimin e regjistrimit, sipas këtij ligji.

13. 	“Subjekt tregtar” është personi fizik, sipas kuptimit të Kodit Civil, që ka cilësinë e tregtarit në përputhje me parashikimet e ligjit në fuqi për shoqëritë tregtare dhe degët e shoqërive të huaja.

14. “Sporteli virtual” është sporteli jofizik i QKR-së, i aksesueshëm       nëpërmjet faqes zyrtare në internet, e hapur nga QKR-ja, ku mundësohet ofrimi i shërbimit për publikun në distancë, duke komunikuar drejtpërdrejt me sistemin qendror të QKR-së, nëpërmjet mjeteve elektronike.

15. 	“Mjet elektronik” është çdo mjet, me anë të të cilit mundësohen dërgimi fillestar i informacionit e marrja e tij nga marrësi i përcaktuar me anë të pajisjeve elektronike për përpunimin (duke përfshirë ngjeshjen shifrore) dhe ruajtja e të dhënave, tërësisht të transmetuara, të përcjella apo të marra përmes kabllove, valëve radio, mjeteve optike ose mjeteve të tjera elektromagnetike.

16. 	“Veprimtari” është veprimtaria e pavarur ekonomike, profesionale apo tregtare, e ushtruar në mënyrë të vazhdueshme nga subjektet.”.

Neni 3

Në nenin 4 bëhen këto ndryshime:

1. Shkronja “dh” ndryshohet, si më poshtë vijon:

“dh) informon dhe këshillon për procedurat e regjistrimit.”.

2. Shkronja “e” shfuqizohet.

Neni 4

Neni 5 ndryshohet, si më poshtë vijon:

         “Neni 5
Organizimi dhe sportelet

1. QKR-ja ka juridiksion në të gjithë territorin e Republikës së Shqipërisë dhe është institucioni i vetëm që ofron shërbim ndaj publikut sipas parashikimeve të këtij ligji. QKR-ja, në kuadër të strukturës së saj, mban një sportel shërbimi pranë selisë së saj dhe sportele të tjera shërbimi të decentralizuara, të cilat veprojnë si njësi të drejtpërdrejta të ofrimit të shërbimeve, sipas nevojave operative në territorin e njësive të ndryshme të qeverisjes vendore.

2. QKR-ja mund të kryejë funksionet e saj, sipas këtij ligji, edhe nëpërmjet hapjes së sporteleve të shërbimit, në bashkëpunim dhe pranë njësive të ndryshme të qeverisjes vendore, si funksion i deleguar, në përputhje me dispozitat e këtij ligji dhe të ligjit për organizimin dhe funksionimin e qeverisjes vendore.

3. QKR-ja mund të kryejë funksionet e saj, sipas këtij ligji, edhe nëpërmjet hapjes së sporteleve të shërbimit, në bashkëpunim dhe pranë Bashkimit të Dhomave të Tregtisë dhe Industrisë dhe/ose dhomave të tregtisë rregulluar sipas legjislacionit përkatës. Hapja e këtyre sporteleve bëhet në marrëveshje me këto organizata, të cilave u delegohen funksionet e sportelit të QKR-së, në përputhje me kushtet e këtij ligji dhe të projektmarrëveshjes së bashkëpunimit, miratuar nga ministri.

4. Planifikimi i numrit dhe vendndodhjes së sporteleve të shërbimit, të ndryshme nga sporteli pranë selisë qendrore, bëhet nga QKR-ja, në përputhje me vlerësimin paraprak të nevojës së përhapjes së sporteleve në territor, të ngarkesës operative dhe të treguesve të cilësisë së shërbimit të çdo sporteli. QKR-ja mund të mbyllë një apo më shumë sportele të shërbimit nëse mbajtja e sportelit përkatës nuk justifikohet nga performanca apo ngarkesa e mjaftueshme e veprimeve.

5. Hapja dhe mbyllja e sporteleve dytësore të QKR-së në bashkëpunim dhe pranë njësive të ndryshme të qeverisjes vendore apo organizatave të tjera sipas pikës 3, të këtij neni, miratohet nga ministri, në bazë të propozimit të titullarit të QKR-së.

6. QKR-ja mund të kryejë funksionet e saj, sipas këtij ligji, edhe nëpërmjet hapjes së një sporteli virtual. Kryerja e veprimeve sipas këtij ligji, nëpërmjet sportelit virtual të QKR-së, dhe lëshimi i njoftimeve dhe akteve të QKR-së bëhet në përputhje me parashikimet e kreut VI, të këtij ligji.

7. Të gjitha sportelet e shërbimit lidhen on-line me sistemin qendror të QKR-së.”.

Neni 5

Neni 5/1 shfuqizohet.

Neni 6

Pika 4, e nenit 6, ndryshohet, si më poshtë vijon:

“4. Titullari i QKR-së ushtron kompetencat drejtuese metodologjike dhe nxjerr, në lidhje me zbatimin e procedurave që ndiqen sipas këtij ligji, urdhra e udhëzime të detyrueshme për të gjitha sportelet e shërbimit.”.

Neni 7

Neni 8 “Statusi i titullarit” ndryshohet, si më poshtë vijon:

“Neni 8
Statusi i titullarit

Titullari i QKR-së është nëpunës civil dhe për të zbatohen të gjitha dispozitat e legjislacionit për nëpunësin civil.”.
Neni 8

Neni 9 “Nëpunësit dhe punonjësit” ndryshohet, si më poshtë vijon:

“Neni 9
Nëpunësit dhe punonjësit administrative

1. Nëpunësit e QKR-së janë nëpunës civilë dhe për ta zbatohen dispozitat e legjislacionit për nëpunësin civil.

2. Marrëdhëniet e punës të punonjësve administrativë të QKR-së rregullohen sipas Kodit të Punës.”.

Neni 9

Neni 10 ndryshohet, si më poshtë vijon:

“Neni 10
Nëpunësit e sporteleve të shërbimit

1. Nëpunësit e sporteleve të shërbimit të decentralizuara, të hapura nga QKR-ja sipas pikës 1, të nenit 5, të këtij ligji, janë nëpunës të QKR-së. Marrëdhëniet e tyre të punës rregullohen me Kodin e Punës.

2. Titullari i QKR-së përcakton kriteret e posaçme profesionale që duhet të plotësojnë nëpunësit e sporteleve të shërbimit dhe siguron trajnimin e tyre profesional, me qëllim njësimin e shërbimit që i ofrohet publikut sipas këtij ligji.

3. Nëpunësi i sportelit të shërbimit, sipas pikës 2, të këtij neni, caktohet nga njësia e qeverisjes vendore përkatëse apo nga organizata tjetër, me të cilën QKR-ja ka lidhur marrëveshje bashkëpunimi, vetëm pas marrjes së miratimit paraprak të titullarit të QKR-së se ky nëpunës përmbush kriteret e posaçme profesionale dhe ka kryer me sukses trajnimin përkatës.

4. Titullari i QKR-së kërkon zëvendësimin e nëpunësit të sportelit të shërbimit, sipas pikës 2, të këtij neni, nëse ky i fundit nuk kryen detyrën në përputhje me parashikimet e këtij ligji apo me treguesit e cilësisë së QKR-së. Në këto raste, në vijim të kërkesës së titullarit të QKR-së, njësia e qeverisjes vendore përkatëse apo organizata tjetër, me të cilën QKR-ja ka lidhur marrëveshje bashkëpunimi, detyrohet të largojë nëpunësin nga detyra e sportelit dhe ta zëvendësojë atë me një nëpunës tjetër që përmbush kriteret e posaçme profesionale dhe që ka kryer trajnimin përkatës. Deri në marrjen e miratimit paraprak të titullarit të QKR-së për nëpunësin e ri, titullari i QKR-së mund të caktojë përkohësisht pranë sportelit përkatës një nëpunës të QKR-së ose të vendosë pezullimin e ofrimit të shërbimit nëpërmjet atij sporteli.

5. E drejta e titullarit të QKR-së për largimin e nëpunësit, sipas pikës 2, të këtij neni, nga detyra e sportelit në rastet e parashikuara në pikën 5, të këtij neni, nuk ka si pasojë ligjore zgjidhjen e marrëdhënies së punës mes nëpunësit përkatës dhe njësisë së qeverisjes vendore apo organizatës tjetër, pranë së cilës është hapur sporteli, në cilësinë e punëdhënësit. QKR-ja nuk mban përgjegjësi për vendimet që këta punëdhënës marrin për zgjidhjen e marrëdhënies së punës apo për transferimin në detyrë tjetër të nëpunësit të larguar nga detyra e sportelit.

6. Në rast se njësia e qeverisjes vendore përkatëse apo organizata tjetër, me të cilën QKR-ja ka lidhur marrëveshje bashkëpunimi, nuk përmbush detyrimin e zëvendësimit të nëpunësit të sportelit sipas pikës 5, të këtij neni, titullari i QKR-së ka të drejtë t’i propozojë ministrit mbylljen e sportelit përkatës.”.

Neni 10

Pika 2, e nenit 11, ndryshohet, si më poshtë vijon:

“2. Niveli i pagave dhe i shpërblimit, si dhe numri i nëpunësve në sportelet sipas pikës 2, të nenit 10, përcaktohet në përputhje me legjislacionin në fuqi nga organet kompetente të njësive të qeverisjes vendore apo të organizatave, me të cilat QKR-ja ka lidhur marrëveshje bashkëpunimi, në cilësinë e punëdhënësit.”.

Neni 11

Pikat 3, 4, 5 dhe 6, të nenit 12, ndryshohen, si më poshtë vijon:

“3.	Buxheti i QKR-së përbëhet nga të ardhurat, që realizohen sipas këtij ligji nga të gjitha sportelet e shërbimit, dhe nga të gjitha shpenzimet e       QKR-së, përfshirë fondet për shpenzime operative dhe kapitale për sportelet e shërbimit që hapen pranë dhe në bashkëpunim me njësitë e qeverisjes vendore.

4.	Fondet për shpenzime operative për çdo sportel të hapur pranë dhe në bashkëpunim me njësitë e qeverisjes vendore janë fonde të kushtëzuara dhe përcaktohen në buxhetin e QKR-së, bazuar në kritere të drejta e objektive, në përputhje me vlerësimin paraprak të ngarkesës operative të çdo sporteli dhe të treguesve të cilësisë së shërbimit. Këto fonde u jepen njësive të qeverisjes vendore përkatëse në formën e një shume totale.

5.	Shpenzimet për hapjen, funksionimin dhe mirëmbajtjen e sporteleve të hapura pranë dhe në bashkëpunim me organizatat sipas pikës 3, të nenit 5, me përjashtim të fondeve për kryerjen e trajnimeve për nëpunësit e sportelit, që përballohen nga QKR-ja, mbulohen nga organizata përkatëse, me të cilat QKR-ja lidh marrëveshje bashkëpunimi, dhe nuk janë pjesë e buxhetit të QKR-së.

6.	Njësia e qeverisjes vendore apo organizata tjetër, me të cilën QKR-ja lidh marrëveshje bashkëpunimi, në përputhje me objektivat e vet, mund të parashikojë dhe të kryejë shpenzime operative ose kapitale shtesë për përmirësimin e shërbimeve në sportelin dytësor përkatës.”.

Neni 12

Pikat 1 dhe 2, të nenit 18, ndryshohen, si më poshtë vijon:

“1.Regjistri është një bazë të dhënash unike, e ndarë në dosje të veçanta  elektronike për secilin subjekt që ka detyrimin e regjistrimit, sipas       parashikimeve të këtij ligji.

2.  Regjistri mbahet në format elektronik. Të gjitha të dhënat, aplikimet dhe dokumentet shoqëruese të paraqitura në format shkresor apo në format elektronik sipas këtij ligji do të regjistrohen nga QKR-ja në format elektronik në dosjen e subjektit në regjistër. Të gjitha të dhënat, aplikimet dhe dokumentet shoqëruese:

a) të paraqitura nga aplikantët në format elektronik sipas këtij ligji, ruhen dhe arkivohen nga QKR-ja vetëm në format elektronik;
b) të paraqitura në format shkresor sipas këtij ligji, konvertohen dhe ruhen nga QKR-ja në format elektronik. QKR-ja nuk ka detyrim të mbajë e të arkivojë aplikimet dhe dokumentet shoqëruese të paraqitura në format shkresor.”.

Neni 13

Në nenin 20 bëhen këto ndryshime:

1. Pika 2 ndryshohet, si më poshtë vijon:

“2. Ministri, me propozimin e titullarit të QKR-së, miraton formularët e aplikimit, përmbajtjen e rubrikave të tyre dhe listën e dokumenteve shoqëruese për çdo regjistrim, sipas kërkesave të legjislacionit në fuqi.”.

2. Pika 3 shfuqizohet.

Neni 14

Neni 22 ndryshohet, si më poshtë vijon:

     “Neni 22
Detyrimi për regjistrim

1. Subjektet që detyrohen të regjistrohen janë:

a) subjektet tregtare;
b) shoqëritë e thjeshta sipas dispozitave të Kodit Civil;
c) personat fizikë, sipas kuptimit të Kodit Civil, që nuk kanë cilësinë e tregtarit, që ushtrojnë veprimtari ekonomike apo një profesion të pavarur;
ç)  zyrat e përfaqësimit të shoqërive shqiptare dhe të shoqërive të huaja;
d)  shoqëritë dhe unionet e kursim-kreditit;
dh)  shoqëritë e bashkëpunimit të ndërsjellë;
e) 	çdo subjekt tjetër, i cili me ligj detyrohet të regjistrohet pranë QKR-së.

2. Përveçse kur një ligj i posaçëm parashikon ndryshe, nuk detyrohen të regjistrohen në regjistër personat fizikë, në kuptimin e Kodit Civil, të përcaktuar me urdhër të përbashkët të ministrit dhe të ministrit të Financave, që veprojnë si punëdhënës apo të vetëpunësuar në fusha të posaçme apo që ushtrojnë një veprimtari me vëllim të vogël qarkullimi.

3. Subjektet, përveç kur parashikohet ndryshe nga ligje të posaçme, aplikojnë për regjistrim fillestar, si më poshtë vijon:

a) Personat fizikë, shoqëritë e thjeshta dhe degët apo zyrat e përfaqësimit, përpara datës së nisjes efektive të veprimtarisë;
b) 	Personat juridikë, brenda 30 (tridhjetë) ditësh kalendarike nga data e themelimit, por, në çdo rast, përpara datës së nisjes efektive të veprimtarisë.

4. Aplikimi për ndryshimin e selisë dhe hapja e vendeve të tjera të ushtrimit të veprimtarisë bëhen brenda 30 (tridhjetë) ditësh kalendarike nga data e vendimit përkatës, por, në çdo rast, përpara nisjes efektive të veprimtarisë në atë vend.

5. Për regjistrimet e tjera të detyrueshme, përveç rasteve kur ky ligj përcakton ndryshe, aplikimi bëhet brenda 30 (tridhjetë) ditëve kalendarike nga data e ngjarjes së rrethanës faktike dhe/ose e hartimit të aktit të detyrueshëm për t’u regjistruar.”.

Neni 15

Pas pikës 3, të nenit 23, shtohet pika 4, me këtë përmbajtje:

“4. Emri i subjekteve tregtare regjistrohet së bashku me shtojcat që kërkohen sipas legjislacionit në fuqi për tregtarët dhe shoqëritë tregtare.”.

Neni 16

Pas pikës 5, të nenit 24, shtohet pika 6, me këtë përmbajtje:

“6. Verifikimi paraprak nëse një emër mund të regjistrohet ose jo, si dhe rezervimi paraprak i emrit, nuk përbën kusht për regjistrimin fillestar apo për ndryshimin e emrit të regjistruar.”.

  Neni 17

Në nenin 26 bëhen këto ndryshime:

1. Fjalia e parë, e pikës 3, ndryshohet, si më poshtë vijon:
 
“Aplikimi për regjistrimin fillestar të shoqërive tregtare bëhet bashkërisht nga të gjithë themeluesit apo nga çdo person i autorizuar prej tyre.”.

2. Pika 7 ndryshohet, si më poshtë vijon:

“7. Për subjektet e tjera që kanë detyrimin e regjistrimit sipas shkronjës “e”, të pikës 1, të nenit 22, të këtij ligji, aplikimi për regjistrim fillestar bëhet nga personat e përcaktuar në përputhje me  ligjet përkatëse ose nga çdo person i autorizuar prej tyre.”.

 Neni 18

Pika 2, e nenit 27, ndryshohet, si më poshtë vijon:

“2. Dokumentet shoqëruese duhet të dorëzohen në origjinal ose në kopje të panjësuara me origjinalin dhe të jenë hartuar sipas formaliteteve të përcaktuara nga legjislacioni përkatës apo nga dispozitat e këtij ligji. Dokumentet shoqëruese mund të dorëzohen edhe në format elektronik sipas parashikimeve të kreut VI. Dorëzimi i dokumentit shoqërues pranë sporteleve të shërbimit në kopje të panjësuar apo në format elektronik bëhet nën përgjegjësinë e plotë të personit që e paraqet atë, i cili, nëpërmjet aktit të dorëzimit, konfirmon njësinë e kopjes apo të dokumentit në format elektronik me origjinalin.”.

 Neni 19

Neni 35 ndryshohet, si më poshtë vijon:

“Neni 35

Për regjistrimin fillestar të shoqërisë me përgjegjësi të kufizuar, përveç sa parashikohet në nenin 32, të këtij ligji, është i detyrueshëm edhe njoftimi i vlerës së përgjithshme të kapitalit të nënshkruar, ndarja e kapitalit në një numër kuotash të barabartë me numrin e ortakëve, vlera dhe lloji i kontributit të secilit ortak, pjesa që kuota e secilit ortak zë në kapital, si dhe informacioni nëse kontributet e nënshkruara të kapitalit janë paguar ose jo.”.

 Neni 20

Neni 40 ndryshohet, si më poshtë vijon:



“Neni 40
Subjektet e tjera

Nëse një subjekt ka detyrimin e regjistrimit sipas shkronjës “e”, të            pikës 1, të nenit 22, të këtij ligji, atëherë mënyra e aplikimit për regjistrimin fillestar dhe të dhënat e detyrueshme për t’u regjistruar nga këto subjekte sipas seksionit IV, të këtij ligji, përcaktohen nga ligji i posaçëm.”.

 Neni 21

Në pikën 3, të nenit 43, bëhen këto ndryshime:

1. Fjalia e parë, e shkronjës “b”, ndryshohet, si më poshtë vijon: 

“Pasqyrat financiare vjetore, raportin e ecurisë së veprimtarisë dhe raportin e auditimit, të mbajtur sipas kërkesave ligjore, në rastet kur mbajtja e këtyre dokumenteve është e detyrueshme.”.

2. Në shkronjën “ç”, fjalët “... pushimin e veprimtarisë ekonomike      tregtare ...” hiqen.

 Neni 22

Shkronja “ç”, e nenit 44, ndryshohet, si më poshtë vijon:

“ç) vendimet e organeve drejtuese të subjektit, si vendimet e pezullimit të veprimtarisë apo vendimet e tjera të ndryshme nga vendimet e detyrueshme për regjistrim;”.

 Neni 23

Neni 45 ndryshohet, si më poshtë vijon:

“Neni 45
Regjistrimet me vendim gjyqësor

1. QKR-ja regjistron në regjistër dhe publikon, kryesisht ose me kërkesë nga çdo person i interesuar, vendimet gjyqësore për të dhënat e regjistruara ose veprimtarinë e subjektit.

2. Kërkesës për regjistrime nga personat e interesuar i bashkëlidhet vendimi përkatës. Regjistrimi kryhet brenda afatit njëditor nga dita kur QKR-së i njoftohet vendimi përkatës ose nga data e paraqitjes së kërkesës së palës së interesuar.”.


 Neni 24

Neni 46 ndryshohet, si më poshtë vijon:

“Neni 46
Regjistrimi i pasqyrave financiare

1. Subjektet, që kanë detyrimin e hartimit të dokumenteve sipas shkronjës “a”, të pikës 3, të nenit 43, të këtij ligji, dhe që nuk i kanë depozituar më parë në përputhje me afatin e parashikuar në pikën 5, të nenit 22, të këtij ligji, detyrohen në çdo rast t’i depozitojnë këto dokumente jo më vonë se 7 (shtatë) muaj nga data e mbylljes së çdo viti financiar.

2. Nëse një subjekt nuk përmbush detyrimin sipas këtij neni, atëherë QKR-ja, së bashku me zbatimin e sanksionit të parashikuar në pikën 3, të nenit 74, të këtij ligji, vepron në përputhje me parashikimet e shkronjës “ë”, të nenit 54, të këtij ligji.”.

 Neni 25

Neni 47 shfuqizohet.

 Neni 26

Në nenin 49 bëhen këto ndryshime:

1. Paragrafi i parë ndryshohet, si më poshtë vijon:
 
“Për personat fizikë dhe për subjektet e tjera, në rastet kur ligji nuk parashikon procedura likuidimi në lidhje me to, çregjistrimi në mënyrë vullnetare kryhet nëpërmjet aplikimit për çregjistrim.”.

2. Në paragrafin e dytë, fjalët  “... për shoqëritë e thjeshta ...” zëvendësohen me “... për shoqëritë e thjeshta dhe për subjektet e tjera për të cilat ligji parashikon procedura likuidimi ...”.

 Neni 27

Neni 51 ndryshohet, si më poshtë vijon:



“Neni 51
Çregjistrimi me vendim gjyqësor

Subjekti mund të çregjistrohet në bazë të një vendimi gjyqësor të paankimueshëm që vendos se subjekti prishet, mbaron apo nuk mund të ushtrojë më veprimtari.

QKR-ja çregjistron kryesisht subjektin në bazë të vendimit gjyqësor përkatës, me anë të të cilit vendoset çregjistrimi i subjektit në vijim të ndjekjes së procedurave të likuidimit në rrugë gjyqësore, në rastet kur ligji parashikon procedura likuidimi për këto subjekte, ose në vijim të ndjekjes së procedurave të falimentimit apo të procedurave të tjera që mund të kërkohen sipas ligjit.”.

 Neni 28

Në nenin 54 bëhen këto ndryshime:

1. Shkronja “ë”, e pikës 1, ndryshohet, si më poshtë vijon:

“ë) faktin nëse aplikanti ka shlyer sanksionet administrative të dhëna dhe ka kryer regjistrimet e kërkuara sipas nenit 46.”.

2. Në pikën 2, pas fjalëve “... që i bashkëlidhen aplikimit për regjistrim ...” shtohen “... apo përputhshmërinë e përmbajtjes së tyre me kërkesat e ligjit në fuqi ...”.

 Neni 29

Paragrafi i parë, i nenit 56, ndryshohet, si më poshtë vijon:

“Në rastet kur pas verifikimeve të parashikuara në nenin 54, të këtij ligji, rezulton se nuk janë përmbushur kushtet për regjistrim, nuk janë paguar tarifat përkatëse të regjistrimit, ka sanksione administrative të papaguara apo nuk janë kryer regjistrimet e kërkuara sipas nenit 46, QKR-ja pezullon aplikimin dhe e njofton aplikantin me shkrim për shkakun e saktë të pezullimit, duke i dhënë një afat prej 21 (njëzet e një) ditësh kalendarike për plotësimin ose ndreqjen e elementeve që pengojnë regjistrimin. Njoftimi i shkakut të pezullimit bëhet nëpërmjet një formulari standard të QKR-së.”.

 Neni 30

Në nenin 59 bëhen ndryshimi dhe shtesat e mëposhtme:

1. Në pikën 1, fjalët “... autoriteteve tatimore ...” zëvendësohen me                     “... administratës tatimore, qendrore dhe vendore, ...”.

2. Pas pikës 2 shtohen pikat 3 dhe 4, me këtë përmbajtje:

“3. Me përjashtim të rasteve kur ligji shprehimisht kushtëzon nisjen e veprimtarisë përkatëse me marrjen e një lejeje, licence apo autorizimi, subjekti i pajisur nga QKR-ja me certifikatën e regjistrimit fillestar ka të drejtë të nisë menjëherë veprimtarinë e tij.

4. Me përjashtim të rasteve kur ligji shprehimisht kushtëzon nisjen e veprimtarisë përkatëse me marrjen e një lejeje, licence apo autorizimi, asnjë autoritet publik nuk mund ta pengojë subjektin të nisë veprimtarinë, menjëherë pasi është pajisur nga QKR-ja me certifikatën e regjistrimit fillestar dhe as ta penalizojë atë, në asnjë formë, për shkak të kërkesave për kryerjen paraprakisht të deklarimeve, regjistrimeve, certifikimeve apo të ndonjë veprimi tjetër, që mund të kërkohen sipas praktikës administrative apo kuadrit ligjor. Autoriteti publik, që pengon nisjen e veprimtarisë së subjektit sipas këtij neni, përgjigjet sipas ligjit për dëmin jashtëkontraktor të administratës publike.”.

 Neni 31

Neni 66 ndryshohet, si më poshtë vijon:

“Neni 66
Kërkimet në bazën e të dhënave

Çdo person i interesuar mund të kryejë, sipas këtij ligji, pa pagesë, pranë çdo sporteli shërbimi, kërkime në bazën e të dhënave elektronike për çdo të dhënë të regjistruar, me përjashtim të adresës së banimit të individëve.”.

 Neni 32

Pika 1, e nenit 67, ndryshohet, si më poshtë vijon:

“1. QKR-ja konfirmon të dhënat e regjistruara nga subjektet sipas këtij ligji, nëpërmjet lëshimit të ekstrakteve në format shkresor apo elektronik sipas këtij ligji. Çdo person, kundrejt pagesës së tarifës përkatëse, ka të drejtë të marrë pa pengesa, në format shkresor apo elektronik, sipas dëshirës, ekstrakte për të dhënat e regjistruara të çdo subjekti, si dhe kopje të dokumenteve shoqëruese, të depozituara në regjistër.”.

 Neni 33

Neni 68 ndryshohet, si më poshtë vijon:

“Neni 68
Vërtetimi i ekstrakteve dhe i dokumenteve shoqëruese

1. Ekstraktet dhe kopjet e dokumenteve shoqëruese në format shkresor, si rregull, lëshohen nga QKR-ja, si kopje e vërtetuar e të dhënave të regjistruara apo të dokumenteve shoqëruese përkatëse, përveç rastit kur personi i interesuar heq dorë nga marrja e këtij vërtetimi.

2. Ekstraktet dhe kopjet e dokumenteve shoqëruese në format elektronik, si rregull, lëshohen nga QKR-ja si kopje e pavërtetuar e të dhënave të regjistruara apo të dokumenteve shoqëruese përkatëse, përveç rastit kur personi i interesuar shprehimisht kërkon ta marrë këtë vërtetim.”.

Neni 34

Kreu VI ndryshohet dhe zëvendësohet me këtë përmbajtje:

“KREU VI
SPORTELI VIRTUAL

Neni 70
Veprimet pranë sportelit virtual

1. Çdo individ, pasi të jetë identifikuar elektronikisht, ka të drejtë që, në cilësinë e aplikantit apo të personit të autorizuar, të aplikojë apo të kryejë pranë sportelit virtual çdo regjistrim apo veprim tjetër sipas këtij ligji, përfshi këtu procedurat e ankimit administrativ, dhe të marrë nga QKR-ja nëpërmjet këtij sporteli të gjitha aktet përkatëse të parashikuara nga ky ligj.

2. Çdo individ, pa qenë i detyruar të identifikohet elektronikisht, ka të drejtë të kryejë pranë sportelit virtual kërkime elektronike në regjistër, të marrë ekstrakte si dhe kopje të dokumenteve shoqërues në format elektronik apo të kryejë veprime të tjera, për të cilat identifikimi i personit, kryerja e pagesës së një tarife nëpërmjet mjeteve elektronike, nuk kërkohet sipas këtij ligji.



Neni 70/1
Identifikimi elektronik

Veprimet pranë sportelit virtual të QKR-së, për të cilat ky ligj kërkon identifikimin elektronik, kryhen nëpërmjet mjeteve elektronike që garantojnë autenticitetin e origjinës dhe pacenueshmërinë e përmbajtjes së dokumenteve në format elektronik, të paktën nëpërmjet nënshkrimit elektronik të avancuar, sipas përcaktimeve të legjislacionit në fuqi për nënshkrimin elektronik.

Neni 70/2
Kushtet procedurale dhe teknike

Ministri përcakton kushtet, afatet dhe procedurat për ofrimin shërbimeve nga QKR-ja, sipas këtij ligji, nëpërmjet sportelit virtual, kushtet dhe mënyrat e pajisjes së individëve me të drejtat përkatëse të aksesit elektronik, procedurat për ndryshimin e tyre, kushtet e sigurisë dhe të ruajtjes së komunikimeve elektronike, mënyrat e vërtetimit të dokumenteve elektronike, të lëshuara nga QKR-ja, të kërkesave e teknologjisë së zbatueshme për realizmin e tyre sipas këtij kreu, si dhe procedurat e njoftimet publike të realizuara nga QKR-ja për rastet e remonteve të planifikuara apo të incidenteve teknike të sportelit virtual, si dhe për njoftimin e rasteve të ndërhyrjeve të paautorizuara.”.

 Neni 35

Pika 3, e nenit 72, ndryshohet, si më poshtë vijon:

“3. Ndaj aktit të titullarit të QKR-së apo mosveprimit të tij mund të bëhet ankim drejtpërdrejt në gjykatë, sipas legjislacionit që rregullon zgjidhjen e mosmarrëveshjeve administrative.”.

Neni 36

Në nenin 74 bëhen këto ndryshime:

1. Pika 4 ndryshohet, si më poshtë vijon: 

“4. Gjoba aplikohet nga titullari i QKR-së, vendimi i të cilit ankimohet drejtpërdrejt në gjykatë.”.

2. Pika 5 shfuqizohet.




Neni 37

Fjalia e dytë, e pikës 7, si dhe pika 11, e nenit 75, shfuqizohen.

 Neni 38

Neni 77 shfuqizohet.

Neni 39
Dispozita të fundit dhe tranzitore

Çdo parashikim ligjor e nënligjor, që bie në kundërshtim me dispozitat e              nenit 59, të ligjit nr.9723, datë 3.5.2007, “Për Qendrën Kombëtare të Regjistrimit”, siç është ndryshuar nga neni 30, i këtij ligji, shfuqizohet. Kjo dispozitë mbizotëron ndaj ligjeve të tjera.

Neni 40
Hyrja në fuqi

Ky ligj hyn në fuqi 15 ditë pas botimit në “Fletoren zyrtare”.

